Metodické vysvetlivky
k formuláru INTRASTAT 2-12 / Hlásenie o odoslaní tovaru

Spravodajské jednotky používajú formulár INTRASTAT 2-12 / Hlásenie o odoslaní tovaru (ďalej len „hlásenie“ - môže pozostávať z viacerých vyplnených formulárov INTRASTAT 2-12) na predkladanie informácií o tovaroch spoločenstva opúšťajúcich územie Slovenskej republiky, mimo tovarov v tranzite. Obsah týchto hlásení sa používa výhradne na štatistické účely.

Spravodajskou jednotkou je každá právnická osoba alebo fyzická osoba registrovaná pre daň z pridanej hodnoty (DPH) v Slovenskej republike (podľa platného zákona o DPH), ktorá za predchádzajúci kalendárny rok odoslala tovar spoločenstva v súhrnnej hodnote vyššej ako 1 700 000 EUR.

Nulové hlásenie
Pokiaľ je spravodajská jednotka povinná poskytovať informácie o odoslaniach, ale v sledovanom období neuskutočnila žiadnu transakciu, predloží nulové hlásenie. 
Za nulové hlásenie sa považuje formulár INTRASTAT 2-12 vyplnený v odseku 1 Spravodajská jednotka a v odseku 3 Obdobie, pričom v odseku 4 Formuláre sa v prvom aj v druhom pododseku uvedie „1“,  v odseku 5 Celkový počet položiek sa uvedie „0“ a v odseku 6a) Poradové číslo hlásenia v sledovanom období sa uvedie číslo tak, aby poradie hlásení v sledovanom období nasledovalo za sebou a bez prerušenia. Ak spravodajská jednotka poverila tretiu stranu, aby predložila hlásenie, vyplní sa aj odsek 2 Zástupca. Odseky 21 a 22 sa vyplnia štandardným spôsobom. Ostatné odseky sa nevypĺňajú.

Termín na predloženie hlásenia
Spravodajská jednotka je povinná predložiť hlásenie do pätnásteho kalendárneho dňa po skončení sledovaného obdobia. Ak spravodajská jednotka predkladá čiastkové hlásenia, vyššie uvedený termín sa vzťahuje na posledné čiastkové hlásenie za sledované obdobie. 

Kumulované zápisy
Pokiaľ údaje, ktoré sa majú zapísať do jednotlivých odsekov, s výnimkou odseku 8 Opis tovaru, odseku 10 Fakturovaná suma, odseku 16 Čistá hmotnosť a odseku 17 Množstvo v dodatkových merných jednotkách sú totožné, údaje súvisiace s niekoľkými transakciami sa môžu sčítať do jednej položky.

POZNÁMKY K JEDNOTLIVÝM ODSEKOM

Odsek 1 – Spravodajská jednotka
Uvedie sa obchodné meno spravodajskej jednotky podľa §§ 8-12 Obchodného zákonníka spolu s úplnou adresou jej sídla a identifikačným číslom pre DPH. Identifikačné číslo pre DPH sa uvedie v tvare, v akom ho spravodajskej jednotke pridelil príslušný daňový úrad. 
Ak spravodajská jednotka predkladá hlásenie osobitne za každú organizačnú jednotku, uvedie sa v príslušnom pododseku číslo organizačnej jednotky, ktoré spravodajskej jednotke pridelil Štatistický úrad SR, inak sa v tomto pododseku uvedie „000“.
Ak hlásenie pozostáva z viacerých formulárov, na každom musí byť uvedené identifikačné číslo pre DPH a v prípade predkladania hlásenia podľa organizačných jednotiek aj číslo organizačnej jednotky.

Odsek 2 – Zástupca
Tento odsek sa musí vyplniť, ak spravodajská jednotka poverila tretiu stranu, aby predložila hlásenie. Ak je zástupcom podnikateľ, uvedie sa jeho obchodné meno spolu s úplnou adresou jeho sídla, inak sa v tomto odseku uvedie meno osoby s jej úplnou adresou. 
Ak má zástupca pridelené identifikačné číslo pre DPH uvedie sa v tvare, v akom mu ho pridelil príslušný daňový úrad, inak sa uvedie číslo, ktoré bolo zástupcovi pridelené príslušnými úradmi na štatistické alebo iné účely.
Ak hlásenie pozostáva z viacerých formulárov, odsek sa vypĺňa iba na prvom formulári.
Pokiaľ spravodajská jednotka takéto poverenie nedala, tento odsek sa nevypĺňa.

Odsek 3 – Obdobie
Ak je odoslaný tovar predmetom obchodnej operácie, ktorá je dodaním tovaru z tuzemska do iného členského štátu podľa platného zákona o DPH, sledovaným obdobím je kalendárny mesiac, v ktorom vznikla daňová povinnosť podľa tohto zákona. Ak je časový posun medzi dňom vzniku daňovej povinnosti a dňom fyzického odoslania tovaru väčší ako 1 kalendárny mesiac za podmienky, že je to zmluvne dohodnuté, sledovaným obdobím je kalendárny mesiac, v ktorom bol tovar fyzicky odoslaný. 
Pre ostatné obchodné operácie je sledovaným obdobím kalendárny mesiac, v ktorom bol tovar fyzicky odoslaný. 
Do prvého pododseku sa uvádza mesiac, použijúc dve číslice (napr. 01, 02, 03, …, 10, 11, 12), do druhého pododseku sa uvádza rok, použijúc dve posledné číslice roka (napr. 08, 09, 10).
Ak hlásenie pozostáva z viacerých formulárov, na každom musí byť uvedené sledované obdobie.

Odsek 4 – Formuláre
Do prvého pododseku sa uvádza poradové číslo formulára v rámci jedného hlásenia, do druhého pododseku sa uvádza celkový počet vyplnených formulárov v danom hlásení.

Odsek 5 – Celkový počet položiek
Uvedie sa celkový počet položiek vyplnených v hlásení. Tento počet zodpovedá počtu vyplnených odsekov 9 Kód tovaru.
Ak hlásenie pozostáva z viacerých formulárov, odsek sa vypĺňa iba na prvom formulári.

Odsek 6a) – Poradové číslo hlásenia v sledovanom období
V tomto odseku sa uvedie poradové číslo hlásenia v sledovanom období. Poradie hlásení musí v sledovanom období nasledovať za sebou a bez prerušenia. Ak spravodajská jednotka predkladá hlásenie osobitne za každú organizačnú jednotku, číslovanie sa vzájomne neovplyvňuje.
Ak sa predkladá opravné hlásenie, uvedie sa v tomto odseku poradové číslo hlásenia, na ktoré sa oprava vzťahuje.
Ak hlásenie pozostáva z viacerých formulárov, na každom musí byť uvedené poradové číslo hlásenia v sledovanom období.

Odsek 6b) – Poradové číslo opravného hlásenia
Tento odsek sa vypĺňa iba v prípade, keď sa predkladá opravné hlásenie. Uvedie sa poradové číslo opravného hlásenia. 
Ak opravné hlásenie pozostáva z viacerých formulárov, na každom musí byť uvedené poradové číslo opravného hlásenia.

Odsek 7 – Poradové číslo položky
Uvedie sa poradové číslo položky. Ak je v hlásení nevyhnutné použiť viacero formulárov INTRASTAT 2-12, poradie na nich musí nasledovať za sebou a bez prerušenia. 

Odsek 8 – Opis tovaru (nepovinný údaj)
Uvedie sa názov tovaru, ktorý musí byť dostatočne presný, aby bolo možné tovaru priradiť osemmiestnu podpoložku kombinovanej nomenklatúry platnej v sledovanom roku.

Odsek 9 – Kód tovaru
Uvedie sa osemmiestny kód príslušnej podpoložky kombinovanej nomenklatúry platnej v sledovanom roku. 

Odsek 10 – Fakturovaná suma
Pre každú položku sa uvedie fakturovaná suma zaokrúhlená na celé eurá smerom nahor. Minimálna suma, ktorú je možné uviesť na hlásení, je 1 euro. Táto suma sa rovná základu dane, ktorý sa má určiť pre daňové účely podľa platného zákona o DPH. Ak tovar podlieha daniam a iným poplatkom, čiastka týchto daní a poplatkov sa nezahŕňa do hodnoty tovaru. 
Keď sa základ dane nemusí vykazovať pre daňové účely, hodnota tovaru zodpovedá fakturovanej sume bez DPH, alebo v ostatných prípadoch hodnote, ktorá by sa fakturovala v prípade akéhokoľvek nákupu alebo predaja.
V prípade spracovania na základe zmluvy, hodnotou vykazovaného tovaru, s prihliadnutím na toto spracovanie a v nadväznosti naň, je celková suma, ktorá by bola fakturovaná v prípade akéhokoľvek predaja alebo nákupu.
Ak je odoslaný tovar predmetom obchodnej operácie, ktorá je dodaním tovaru z tuzemska do iného členského štátu podľa platného zákona o DPH, na prepočet fakturovanej sumy z cudzej meny na euro sa použije kurz, ktorý sa použil pre daňové účely podľa tohto zákona.
Pre ostatné obchodné operácie sa fakturovaná suma vyjadrená v cudzej mene prepočíta na euro kurzom podľa colných predpisov, platným v deň fyzického odoslania tovaru. 

Odsek 11 – Členský štát určenia
Uvedie sa členský štát určenia, čo je v čase odoslania posledný známy členský štát, do ktorého má byť  tovar odoslaný. 
Použijú sa nasledovné kódy:
AT	–	Rakúsko	EE	–	Estónsko	IE	–	Írsko	PL	–	Poľsko 	
BE	–	Belgicko	ES	–	Španielsko	IT	–	Taliansko	PT	–	Portugalsko 	
BG	–	Bulharsko	FI	–	Fínsko	LT	–	Litva	RO	–	Rumunsko	
CY	–	Cyprus	FR	–	Francúzsko	LU	–	Luxembursko 	SE	–	Švédsko 	
CZ	–	Česko	GB	–	Spojené kráľovstvo	LV	–	Lotyšsko 	SI	–	Slovinsko	
DE	–	Nemecko	GR	–	Grécko	MT	–	Malta 				
DK	–	Dánsko	HU	–	Maďarsko	NL	–	Holandsko 				

Odsek 13 – Región pôvodu
Uvedie sa slovenský región, v ktorom bol tovar vyrobený, získaný alebo zostavený, spracovaný, opravený alebo kde podstúpil údržbu. Ak región pôvodu nie je známy, môže byť nahradený regiónom, v ktorom sa uskutočnila obchodná operácia alebo regiónom, z ktorého bol tovar odoslaný. 
Použijú sa nasledovné kódy:
1	–	Bratislavský kraj	4	–	Nitriansky kraj 	7	–	Prešovský kraj	
2	–	Trnavský kraj	5	–	Žilinský kraj	8	–	Košický kraj	
3	–	Trenčiansky kraj	6	–	Banskobystrický kraj				

Odsek 16 – Čistá hmotnosť
Pre každú položku sa uvedie skutočná hmotnosť tovaru bez všetkých obalov. Vyjadruje sa v celých kilogramoch s prípadným zaokrúhlením smerom nahor pri hmotnosti menšej ako 1 kg. Pri hmotnosti väčšej ako 1 kg sa desatinné miesta pod 0,5 zaokrúhľujú nadol a desatinné miesta od 0,5 vrátane nahor.

Odsek 17 – Množstvo v dodatkových merných jednotkách
Pre každú položku sa uvedie množstvo tovaru v dodatkových merných jednotkách, uvedených v platnej verzii kombinovanej nomenklatúry pre každú podpoložku, ktorej kód je uvedený v odseku 9 Kód tovaru. Údaj sa uvedie v celých merných jednotkách s prípadným zaokrúhlením nahor.
Ak pre podpoložku kombinovanej nomenklatúry, ktorej kód je uvedený v odseku 9 Kód tovaru, nie je dodatková merná jednotka špecifikovaná, uvedie sa „0”.

Odsek 18 – Druh obchodu
Uvedie sa druh obchodu, čo sú všetky charakteristiky, ktoré odlišujú jednu operáciu od druhej, bez ohľadu na to, či ide o operácie obchodné alebo iné, ktoré vedú k odoslaniu tovaru. 
Do prvého pododseku sa uvedie kód zo stĺpca A tabuľky a do druhého pododseku sa uvedie kód zo stĺpca B tabuľky. 

Stĺpec A	Stĺpec B	
1.	Transakcie so skutočným alebo plánovaným prevodom vlastníctva z rezidentov na nerezidentov za finančnú alebo inú náhradu (okrem transakcií uvedených v bodoch 2, 7, 8)	1.	Priama kúpa/predaj
2.	Dodávka na predaj po schválení alebo po testovaní, na zaslanie alebo so sprostredkovaním agenta za províziu
3.	Barterový obchod (náhrada v naturáliách)
4.	Finančný lízing (splátkový obchod)1 
9.	Iné	
2.	Bezplatné vrátenie a náhrada tovaru po registrácii pôvodnej transakcie	1.	Vrátenie tovaru
2.	Náhrada za vrátený tovar
3.	Náhrada (napr. v záručnej lehote) za tovar, ktorý sa nevrátil
9.	Iné	
3.	Transakcie zahŕňajúce prevod vlastníctva bez finančnej alebo vecnej náhrady (napr. dodávky pomoci)		
4.	Operácie s cieľom spracovania2 na základe zmluvy (bez prevodu vlastníctva na spracovateľa) 
	1.	Tovar, ktorý sa má vrátiť do pôvodného členského štátu odoslania
2.	Tovar, ktorý sa nemá vrátiť do pôvodného členského štátu odoslania	
5.	Operácie po spracovaní na základe zmluvy (bez prevodu vlastníctva na spracovateľa) 	1.	Tovar, ktorý sa vracia do pôvodného členského štátu odoslania
2.	Tovar, ktorý sa nevracia do pôvodného členského štátu odoslania	
6.	Obchodné operácie bez prevodu vlastníctva (dočasné použitie), oprava, s výnimkou  spracovania na základe zmluvy (dodanie a vrátenie)	1.      Tovar prijatý na dočasné použitie na obdobie nie dlhšie ako 24 mesiacov a tovar odoslaný na užívanie na obdobie nie dlhšie ako 24 mesiacov
2.      Oprava a údržba za úhradu
	
7.	Operácie v rámci projektov spoločnej obrany alebo iných spoločných medzivládnych výrobných programov		
8.	Transakcie zahŕňajúce dodávku stavebného materiálu a technického vybavenia pre stavebné a inžinierske práce v rámci všeobecnej zmluvy, v prípade ktorých sa nevystavujú faktúry za jednotlivý tovar, ale jedna faktúra za celú hodnotu tovaru

Stĺpec A	Stĺpec B	
9.	Iné transakcie, ktoré sa nedajú zaradiť pod iné kódy	1.	Prenájom, pôžička, prevádzkový lízing dlhšie ako 24 mesiacov 
2.      Nepriame transakcie (nepriamy dovoz3, nepriamy vývoz4
3.      Premiestnenie tovaru5
9.	Iné	
Poznámky:
1  Finančný lízing zahŕňa operácie, v ktorých splátky na prenájom sú vypočítané tak, aby pokryli celú alebo takmer celú hodnotu tovaru. Riziká a náhrady vlastníctva prechádzajú na nájomcu. Po ukončení zmluvy sa nájomca stáva zákonným vlastníkom tovaru.
2 Spracovanie zahŕňa operácie (premenu, stavbu, montáž, zlepšenie, obnovu…) s cieľom vyrobiť nový alebo skutočne zdokonalený výrobok. Toto nevyhnutne neznamená zmenu zariadenia výrobku. Spracovateľská činnosť na vlastný účet spracovateľa nie je súčasťou tejto položky a mala by byť zaznamenaná pod položkou 1 v stĺpci A.
3 Obchodná operácia, pri ktorej tovar dovážaný z nečlenského štátu do Slovenskej republiky, pričom colné formality sa uskutočňujú v inom členskom štáte.
4 Obchodná operácia, pri ktorej je tovar vyvážaný do nečlenského štátu, pričom colné formality sa uskutočňujú v inom členskom štáte.
5  V súlade s platným zákonom o DPH podľa § 11 odsek 8 pre prijatie a podľa § 8 odsek 4 pre odoslanie tovaru

Odsek 19 – Dodacie podmienky
Uvedie sa dodacia podmienka, čo sú také ustanovenia zmluvy, ktoré určujú povinnosti kupujúceho a predávajúceho. 
Použije sa medzinárodne používaný kód „INCOTERMS“ (Internacional Commercial Terms) pre dodacie podmienky. Tieto kódy zodpovedajú medzinárodným pravidlám výkladu dodacích podmienok vydaných medzinárodnou obchodnou komorou v Paríži - INCOTERMS 2000 a sú nasledovné:
EXW	–	Zo závodu	(Ex works)
FCA	–	Vyplatené dopravcovi 	(Free carrier)
FAS	–	Vyplatené k boku lode 	(Free alongside ship)
FOB	–	Vyplatené na palubu 	(Free on board) 
CFR	–	Náklady a prepravné 	(Cost and freight)
CIF	–	Náklady, poistné a prepravné 	(Cost, insurance and freight)
CPT	–	Preprava platená do 	(Carriage paid to)
CIP	–	Preprava, poistné platené do 	(Carriage and insurance paid to)
DAF	–	S dodaním na hranicu 	(Delivered at frontier)
DES	–	S dodaním z lode 	(Delivered ex–ship)
DEQ	–	S dodaním z nábrežia 	(Delivered ex–quay)
DDU	–	S dodaním clo neplatené 	(Delivered duty unpaid)
DDP	–	S dodaním clo platené 	(Delivered duty paid)
XXX	–	Ak sú podmienky dodania iné než vyššie uvedené. 

Odsek 20 – Druh dopravy
Uvedie sa kód predpokladaného spôsobu dopravy podľa aktívneho dopravného prostriedku, ktorým tovar opustil územie Slovenskej republiky. 
Použijú sa nasledovné kódy:
2 – Železničná doprava	5 – Poštová zásielka	8 – Vnútrozemská vodná doprava
3 – Cestná doprava	7 – Vedením a potrubím	9 – Vlastný pohon
4 – Letecká doprava	

Odsek 21 – Podpis
Uvedie sa dátum zostavenia hlásenia a štatutárny zástupca alebo ním poverená osoba svojím podpisom a odtlačkom pečiatky potvrdí správnosť vyplnených údajov.

Odsek 22 – Kontaktné informácie
Uvedie sa meno osoby, ktorá hlásenie zostavila, spolu s adresou pracoviska, telefónnym a faxovým číslom a e-mailovou adresou, na ktorých ju možno kontaktovať.